钦定古今图书集成/方舆汇编/边裔典/第101卷 > 唐
## 钦定古今图书集成/方舆汇编/边裔典/第101卷 > 唐

### 高祖武德 年真腊遣使入朝

按《唐书高祖本纪》不载。按真腊本传，“真腊一曰吉
蔑，本扶南属国，去京师二万七百里。东距车渠，西属
骠，南濒海，北与道明接，东北抵驩州。其王刹利伊金
那，贞观初并扶南，有其地。户皆东向坐上。东客至，屑
槟榔、龙脑、香蛤以进。不饮酒，比之淫，惟与妻饮房中，
避尊属。有战象五千，良者饲以肉。世与参半骠通好。
与”环王乾陀洹数相攻。自武德至圣历，凡四来朝。
按《朝野佥载》：“真腊国在驩州南五百里。其俗有客，设
槟榔、龙脑、香合屑等以为赏宴，其酒比之淫秽。私房
与妻共饮，对尊者避之。又夫妇寝不令人见。此俗与
中国同。国人不著衣服，见衣服者共笑之。俗无盐铁，
以竹弩射虫鸟。”

### 元宗开元 年真腊以南北分为水陆二国其陆真腊王子率其属来朝

按《唐书元宗本纪》，不载。按真腊本传：神龙后分为
二半：北多山阜，号陆真腊半；南际海，饶陂泽，号水真
腊半。水真腊，地八百里，王居婆罗提拔城。陆真腊或
曰文单，曰婆镂，地七百里，王号屈，开元天宝时王子率其属二十六来朝拜果毅都尉。

### 代宗大历十四年陆真腊副王婆弥及妻来朝

按《唐书代宗本纪》不载。按《真腊本传》：“大历中，副王
婆弥及妻来朝，献驯象十一，擢婆弥试殿中监，赐名
宾汉。是时，德宗初即位，珍禽奇兽悉纵之。蛮夷所献
驯象畜苑中，元会充庭实者凡三十二，悉放荆山之
阳。”

### 宪宗元和 年水真腊遣使入贡

按《唐书宪宗本纪》不载。按《真腊本传》：“元和中水真
腊亦遣使入贡。”